ชาวบ้านท้ายเขื่อนเจ้าพระยาสร้างที่พักชั่วคราว เตรียมพร้อมรับมือหากเกิดน้ำท่วม
ที่บริเวณถนนสายคันคลองมหาราช ซึ่งเป็นพื้นที่ท้ายน้ำเขื่อนเจ้าพระยา ชาวบ้านเริ่มทยอยออกมาสร้างที่พักชั่วคราวหลายแห่ง หลังจากสถานการณ์น้ำในแม่น้ำเจ้าพระยาสูงขึ้นอย่างต่อเนื่อง เพื่อเป็นการเตรียมความพร้อมรับมือกับสถานการณ์น้ำที่อาจจะท่วม ซึ่งสถานการณ์น้ำในพื้นที่ลุ่มเจ้าพระยายังคงมีแนวโน้มเพิ่มสูงขึ้นอย่างต่อเนื่อง นายชรินทร์ อินทร์สุ่ม อายุ 54 ปี ชาวบ้านในพื้นที่ ม.3 ตำบลโพนางดำออก อำเภอสรรพยา จังหวัดชัยนาท เปิดเผยว่า สถานการณ์น้ำในแม่น้ำเจ้าพระยายังคงน่าเป็นห่วง โดยชาวบ้านในพื้นที่หลายครอบครัวต่างขึ้นมาสร้างที่พักชั่วคราวริมถนนสายคันคลองมหาราชในหลายจุด เพื่อเตรียมความพร้อมรับมือกับสถานการณ์น้ำ สำหรับตนตอนนี้ภายในบ้านก็ได้ทำการยกสิ่งของขึ้นที่สูงเอาไว้แล้ว และได้มาก่อสร้างที่พักชั่วคราว หากเกิดน้ำท่วมจะได้ขนย้ายรถและสิ่งของบางส่วนขึ้นมาได้ทัน และการที่ตนออกมาสร้างที่พักตรงถนนนี้ก็เพราะว่าสะดวกและใกล้บ้าน ซึ่งหากน้ำท่วมจริงสมาชิกในครอบครัวก็จะผลัดกันมาเฝ้าทรัพย์สินสิ่งของมีค่าต่างๆ สำหรับสถานการณ์น้ำลุ่มเจ้าพระยา ปัจจุบันที่สถานีวัดน้ำ C.2 อำเภอเมือง จังหวัดนครสวรรค์ มีปริมาณน้ำไหลผ่านอยู่ที่ 2,075 ลูกบาศก์เมตรต่อวินาที ที่สถานี C.13 เขื่อนเจ้าพระยา อำเภอสรรพยา จังหวัดชัยนาท มีปริมาณน้ำเหนือเขื่อนอยู่ที่ 16.67เมตร/รทก. มีปริมาณน้ำท้ายเขื่อนอยู่ที่ 14.45 เมตร/รทก. ระดับน้ำต่ำกว่าตลิ่ง 1.89 เมตร และเขื่อนเจ้าพระยาระบายน้ำอยู่ที่ 1,989 ลูกบาศก์เมตรต่อวินาที ซึ่งจากการระบายน้ำดังกล่าวส่งผลทำให้ที่สถานีวัดน้ำ C.3 บ้านบางพุทรา อำเภอเมือง จังหวัดสิงห์บุรี มีปริมาณน้ำไหลผ่านจุดวัดอยู่ที่ 2,016 ลูกบาศก์เมตรต่อวินาที